*Bella István*

**Áni Máni, a zoknihalász**

Majd minden reggel kitör a frász,

mert a konyhában ugrál, hadonász

a söprűnyéllel a zoknihalász.

Fönt igazándi igaziból

lebeg és locsog egy igazi tó,

zöld zsinór-tarajú fregoli-tó.

Hullámai közt – pihe hattyúcsapat –

hat hófehér gácsér-gatya halad,

blúz-bólyák, vitorlás-ingek inganak.

A zoknihalász meg meresztgeti

a szemét, a tavat méregeti,

söprűnyelét hova vetheti ki.

Tátog a tó, megiramlanak

sűrű rajokban a zoknihalak,

szájukkal nagyokat cuppantanak.

Megcsobban a víz, kiröpült a csali,

de nem követi diadal-hallali,

sőt! – néha néma vihogást hallani.

Mert ügyesen, fürgén elsiklanak

egy villanással a zoknihalak,

a zoknihalászra vigyorganak.

Az a szegény lent mit is tehet,

fintorog, mint aki meszet evett,

s kiveti újra a söprűnyelet.

A zoknihalak meg – Nahát! Nohát! –

meg-megpöckölik a csalit magát,

csúfolják, bökdösik odébb, s odább.

De most az egyikük megkönyörül:

megszánja a zoknihalászt cefetül,

kiugrik a tóból önként, egyedül.

A zoknihalász – ujjé! – szárnyra kap,

és fönt a magasban – mint a huzat –

röptében elkapja a zoknihalat.

És zirr-zörr az ajtó, csitt-csett a kilincs,

lám, az jön be épp, aki idebe nincs,

egy igaz tanú, egy igazi kincs.

A zoknihalász megnyújtja magát,

két karja – hosszabb, mint egy nagykabát

két ujja – mutatja a nagy-nagy csodát.

Most pissz, ti mind! Fény és tó moraja,

zoknihalak figyelő csapata.

Csitt, nagyvilág! Hallga, mit mond maga!

Elhalkul a tó, a fény csendre int,

ő ott áll középen, kizengi a hírt:

„Hű, mekkora zoknit fogtam megint!”